หุ้น EARTH ไม่ควรโดน SP
เช้าวันที่ 15 มิถุนายน บริษัท EARTH แจ้งข่าวต่อตลาดหลักทรัพย์ว่า ได้ผิดนัดชำระหนี้กับสถาบันการเงิน และหุ้นกู้จะกำลังถูกเรียกคืนเงินต้น ซึ่งจะกระทบสภาพคล่องของบริษัทอย่างหนัก ย้อนกลับไปหนึ่งวันก่อนหน้านั้น การซื้อขายหุ้น EARTH กำลังคึกคักเปรียบเหมือนงานปาร์ตี้ แต่พอมีข่าวในเช้าวันนั้นออกมาก็คงทำให้หลายคนในงานปาร์ตี้เริ่มได้กลิ่นควันไหม้ และพร้อมที่จะวิ่งออกจากงานเพราะกลัวไฟไหม้ แต่..
17 มิ.ย. 2560

เช้าวันที่ 15 มิถุนายน บริษัท EARTH แจ้งข่าวต่อตลาดหลักทรัพย์ว่า ได้ผิดนัดชำระหนี้กับสถาบันการเงิน และหุ้นกู้จะกำลังถูกเรียกคืนเงินต้น ซึ่งจะกระทบสภาพคล่องของบริษัทอย่างหนัก
ย้อนกลับไปหนึ่งวันก่อนหน้านั้น การซื้อขายหุ้น EARTH กำลังคึกคักเปรียบเหมือนงานปาร์ตี้
แต่พอมีข่าวในเช้าวันนั้นออกมาก็คงทำให้หลายคนในงานปาร์ตี้เริ่มได้กลิ่นควันไหม้ และพร้อมที่จะวิ่งออกจากงานเพราะกลัวไฟไหม้
แต่..
หลังจากข่าวออกไม่นาน ตลาดหลักทรัพย์ก็ได้ขึ้น H และ SP ปิดประตูไม่ให้คนออกจากงาน
เท่าที่เดาเหตุผลตลาดคงกลัวว่าคนนอกจะเข้าไปในงานเพิ่ม
สิ่งที่ตลาดได้ให้เหตุผลในการ SP คือ บริษัท EARTH ชี้แจงไม่ครบถ้วน
ผมได้ลองอ่านจดหมายชี้แจงของ EARTH แล้ว บริษัทก็ชี้แจงสาเหตุ ที่มา และ บรรยายสถานการณ์ปัจจุบันได้เพียงพอในระดับหนึ่ง เพียงพอที่ทำให้รู้ว่าอะไรเป็นอะไร
กลายเป็นว่าการกล่าวหาว่า EARTH ชี้แจงไม่ครบถ้วนนี้ เป็นวิจารณญาณของตลาดหลักทรัพย์เองล้วนๆ..
เหตุการณ์นี้กระทบกับคนจำนวนมากขนาดไหน?
ถ้ารวมการซื้อขายที่เกิดขึ้นทั้งหมดเพียง 5 วัน จะมีมูลค่ามากถึง 9,300 ล้านบาท หรือเกือบ 2 เท่า ของจำนวนหุ้นทั้งหมด!
เรียกได้ว่าแทบจะเปลี่ยนเจ้าของบริษัทกันเลยทีเดียว
ทำให้ตอนนี้น่าจะมีคนจำนวนมากติดหุ้น EARTH อยู่
ย้อนกลับไปวันปิดสมุดบัญชี เดือนมีนาคม มีผู้ถือหุ้น EARTH 7,201 คน
แต่จากเหตุการณ์งานปาร์ตี้น่าจะมีคนถือหุ้น EARTH ไม่ต่ำกว่า 10,000 คน
ก็ได้แต่หวังว่าตลาดหลักทรัพย์จะพิจารณาใหม่อีกครั้งในการปลด SP และเปิดประตูให้คนที่อยากออกได้ออกมา
เพราะตอนนี้กลิ่นควันไหม้เริ่มรุนแรงขึ้น และมีคนจำนวนมากที่อยู่หลังประตูกำลังจะสำลักควันแล้ว..
แต่การที่คนจะออกจากงานได้ ก็คือการขาย ที่ต้องมีคนซื้อ ซึ่งต้องแลกกับคนที่จะเข้ามาในงานคนใหม่อยู่ดี.. นี่คงเป็นปัญหาที่คิดไม่ตกของตลาดหลักทรัพย์ตอนนี้